Baise Moi (Uncensored) (DVD) - Laserdisken.dk - salg af DVD og Blu-ray film.
Baise Moi (Uncensored)
Udgivet 25. marts 2013 af Arrow Films FCD725 / UPC# 5027035008929
Frankrig - Farve - 77 min
Original titel: Baise Moi
Dansk titel: Blodsøstre
Baise Moi:
Efter at en ung pige Manu (Raffaëla Anderson) er blevet massevoldtaget oven på en tur i byen, går hun grassat, slår sig sammen med en veninde og hævner sig på en masse mænd, som de først har sex med, derefter slår ihjel. En fransk porno-voldsfilm af de helt usædvanlige, og den blev da også trukket tilbage fra hele 60 biografer efter premieren og desuden forbudt i en række lande. Den har haft det lidt nemmere på video og fås nu også på DVD, for de interesserede.
Brugerne skriver om Baise Moi:
Barske tøser
Det er en ejendommeligved ved fransk film, at lige så æstetiske og omhyggelige de kan være, så er de ofte også temmelig nyskabende (læs: grænseoverskridende) og viser ting på film som ingen andre vel kunne være sluppet afsted med. Det mest indlysende - og mest vellykkede - eksempel fra nyere tid er vel "Irreversible". Men to år før denne kom denne film der desværre ikke når den til sokkeholderne, men nok har haft en vis indflydelse på den - kunne man forestille sig. Voldtægt er atter det centrale tema, men hvor "Irreversible" udforskede det på en rystende realistisk og frygtelig opslidende måde, så drukner "Baise Moi" i ren stil og desværre ikke så meget andet. Det hele ender i en form for karikatur og det har nok ikke været intentionen. De to kvindelige hovedrolleindehavere gør det fint og de er også temmelig lækre, så det er bestemt et plus at de bliver dusket op til flere gange, så ikke et øje er tørt. Men filmen forekommer ikke at være særligt kontroversiel og den rammer ikke ned som et trykluftbor som "Irreversible" gjorde og stadig gør. Dertil er den simpelthen for ugennemført og fremstår som overladt til et hav af tilfældigheder.
Anmeldt af René, Åbyhøj 10. juli 2005
Voldsfilm med sex-scener, eller hård porno med en handling?
"Han har jo ingenting på", udbrød en lille dreng i mængden.
(H.C. Andersen, fra 'Kejserens nye klæder')
'Baise-Moi' hyldes af nogle som en kontroversiel og grænseoverskridende film i nyere fransk filmhistorie, og af andre tillige som en film med kvaliteter. Nu har jeg så fået set filmen, men har stadig svært ved at få øje på kvaliteten i den.
Manuskriptforfattere, producenter, hovedrolle-indehavere m.fl. har lige siden dens tilblivelse haft vældig travlt med at understrege, at filmen - de hårde pornoscener til trods - absolut ikke har noget med porno at gøre. Derimod er det bare en film med sex-scener i, postuleres der f.eks. i interviews fra DVD'ens ekstramateriale. Og sex-scener - dét er der så sandelig, og der bliver bestemt ikke overladt noget til fantasien.
Men som jeg ser det, så er det eneste virkeligt kontroversielle ved 'Baise-Moi' mere, at den er blevet produceret med henblik på visning i "rigtige" biografer, i stedet for i de små sidegaders listige Sex-Bio'er. For det er et faktum, at størsteparten af de involverede personer i filmen alle kommer fra pornobranchen, eller har haft en fortid dér. Det gælder såvel for de to kvindelige manuskriptforfattere; Virginie Desperentes og Coralie Trinh Thi, som de to hovedrolleindehavere; Karen Lancaume (her optræder hun under navnet Karen Bach) og Raffaëla Anderson. Det findes altsammen dokumenteret i DVD'ens ekstramateriale, samt ved søgning på Internettet. Og samtlige de mandlige deltagere i sex-scenerne tager del i løjerne med en ligefremhed, som mere end antyder, at det givetvis ikke er første gang de prøver at dyrke ægte sex foran et kamera.
Da jeg købte denne film vidste jeg ikke ret meget andet om den, end at den var barsk. Handlingen i den er bygget op omkring voldtægt, misbrug, afstumpet vold i almindelighed og vilkårlig HÆVN i særdeleshed. Filmen er indspillet på et lille budget, og bærer derfor også meget præg af, at den helst skulle 'i kassen' på kortest mulig tid. Voldtægtsscenen i starten af filmen er rigtig led, hvorimod en del af de øvrige voldsscener (heldigvis da) er kluntet udført, og mere bærer præg af 'teater-koreografi'. Skuespillet imellem Manu og Nadine fungerer bedst i de stille scener, hvorimod deres over-gearede Bad Ass-attituder i pistol-sekvenserne virker helt til grin. I samtlige sex-scener er de derimod begge på hjemmebane, og rutinen i det er ikke til at tage fejl af. Helhedsindtrykket af denne film, som prøver at være mere end den i virkeligheden er, fremstår derfor som meget uensartet og ujævnt.
Jeg regnede nok med, at jeg i stedet for rutinerede pornomodeller muligvis ville få helt almindelige skuespillere at se i filmens sexscener. For dét ville til gengæld have været kontroversielt og grænseoverskridende.
Anmeldt af Extract, Dyssegård 10. juli 2005
Stenbrosversionen af Thelma & Louise
Nadine og Manu er to hårdkogte tøser fra Paris' forstæder. En dag bliver de bortført og voldtaget, men så kører de afsted på landevejen og snart flyder de mandschauvenistiske svins blod. De er farlige som sorte enker: Dræber ofte mænd de har haft sex med. Alt sammen udpenslet og hardcore. Filmen indeholder pornoscener men det er ikke porno. Det er en reelt velproduceret spillefilm baseret på en roman som instruktøren, Vinginie Dependes. Både Karen Lancaume som Nadine og Raffaëla Anderson som Manu spiller fremragende.
Ret din egen anmeldelse af Baise Moi - klik her
Deltag i debatten om filmen Baise Moi - klik på "svar"
Forfatter Emne: Baise Moi
Sendt 2007/11/11 00:48:02 IP: Logget
Porno i film = pornofilm?
Nu skal det liges siges at jeg på trods af, at haft den stående på hylden i mere end et år, endnu ikke har fået den kontroversielle (eller ikke?) Baise-Moi . Det der dog fanger min opmærksomhed ved Renés anmeldelse er porno elementet. Som jeg læser det René, mener du at det lugter af pornofilm (skuespillere m.m.), men at folkene bag filmen ikke vil indrømme det?
Med udgangspunktet i porno (hvor stopper erotikken i øvrigt, og hvor begynder pornoen?) så har det altid undret mig, at man på film stort set kan vise ALT! Folk kan få skudt hovedet af med et jagtgevær, eller blive tævet ihjel med baseballkøller i mainstreamfilm. I genrefilm kan de stakkels medvirkende få sprættet maven op og få spist indholdet mens de stadig er i live. Alligevel er der et tabu omkring decideret sammenlejescener på film - for så er det porno! Altså i bund og grund bare to mennesker som har sex.
Selvfølgelig er der masser af sex scener i filmhistorien, men snakker vi om at se "det" så er det meget sjældent og som ofte i ja...pornofilm det sner. Nu kan man selvfølgelig altid argumentere for, at det ikke bidrage med ret meget til handlingen ved at se folk ha' sex i detaljer (ud over evt. forargelse og sensation) men sådan er det vel så med så meget "ekstremt" i film og har altid været? F.eks. ville Argento og Romero’s karriere være reduceret til kommaer uden udpenslet vold.
Jeg kan ikke lade være med at tænke på en udtalelse fra en af stifterne af Rock Bitch (for dem der ikke kender den gruppe, så er det et band bestående af kvinder som spiller hård rock nøgne og ellers har dildo sammenleje m.m. på scenen). Det er ganske få lande som de må optræde i, fordi deres show er fornedrende mod kvinder (mener myndighederne). Her til udtalte hun så, at hun fandt bekymringen omkring det svage køn lidt morsom, da de alle optrådte frivilligt og man samtidigt kunne se den ene film efter den anden på tv og i biograferne, udstille kvinder både seksuelt og som slagtekvæg.
Alt dette har i øvrigt ikke så meget med din anmeldelse at gøre René, det var bare porno elementet der øh tændte tanken
Sendt 2007/11/11 17:06:22 IP: Logget
Porno i film = pornofilm(?)
Jamen, så lægger jeg ud.
Der har i tidens løb været mange sjove forsøg på at få ting til at fremstå som noget helt andet, end de i virkeligheden var. I 1960'erne blev forskellige tiltag f.eks. promoveret som kunst, uden anden gyldig begrundelse for det, end at kunstneren selv insisterede på, at det var kunst. Og folk hoppede som regel også gladeligt på den, for ikke at virke uvidende eller "umoderne". En fyr ved navn Andersen har i øvrigt skrevet et satirisk eventyr om noget lignende.
Et kunstværk kunne dengang f.eks. være, at man forstørrede et tegeseriebillede op på lærrede og indrammede det. Popkunst. Et andet eksempel kunne være, at en gut i fuld offentlighed slagter og parterer en hest, og anbringer de parterede dele i glaskrukker. Kunstnerisk Happening. Eller at en gut står oppe på en høj skrænt og smider malerbøtter med forskellige farver ned på et kæmpemæssigt lærred, som er anbragt nede på stranden. Eksperimental-kunst. Set i bakspejlet kan man vel godt tillade sig at betegne disse tre eksempler som 'porno-kunst' eller 'vulgær-kunst'.
Hvilket så bringer mig videre til det næste:
Det er vel vanskeligt at sige, hvad der helt præcist adskiller erotik fra porno, da der jo ikke findes et fast defineret regelsæt for det. I virkeligheden har det vel mere noget at gøre med, hvad den enkelte opfatter som anstødeligt eller ej. Folk har jo vidt forskellige grænseværdier omkring det: Fans af Horror/splatterfilm-genren har formentlig en langt højere tolerance-tærskel, end fans af romantiske komedier.
For mit eget vedkommende varierer det lidt. Men min grundholdning til emnet er, at porno nok mere har til formål at ophidse og anspore til liderlighed. Hvorimod erotik nok mere spiller på det sanseligt pirrende - og hvor det altså ikke er en absolut nødvendighed at smide alle fuldt blottede detaljer lige i synet på folk for at sælge varen. Der skal trods alt også være lidt at arbejde med, eller fantasere om i min verden. Hvis der i en spillefilm optræder pornomodeller, der går til den uden at skjule noget som helst for publikum, så har jeg altså selv vanskeligt ved IKKE at opfatte det som hardcore porno.
Jeg har aldrig selv set eller hørt disse "RockBitches" (Har de overhovedet optrådt i Danmark?). Men jeg kan ikke desto mindre helt lade være med at undre mig over, hvilken berettigelse bandet egentlig har uden for særlige forums, som f.eks. sex-messer og lignende, da der vel dybest set er tale om et 'cross-over band', der blot har formået at kombinere rockkoncert med sex liveshow. Og jeg kunne egentlig godt tænke mig en lidt dybere begrundelse fra bandet end blot, at de selv har lyst til at gøre det, eller fordi de medvirkende selv får et kick ud af det.
Lige et drilagtigt mod-spørgsmål: Sex-scenen i "Rødt chock" - er det så pornografi eller erotik? Jeg spørger, fordi jeg har læst, at Donald Sutherland og Julie Christie under optagelserne til denne scene lod sig rive med, og til sidst endte med at have rigtigt samleje foran de snurrende kameraer. Men den måde scenen er klippet på, bløder det lidt op og det opfattes derfor ikke helt så stærkt. (Jeg har i øvrigt også set scenen omtalt som: "filmhistoriens dyreste samleje")
Sendt 2007/11/11 19:10:14 IP: Logget
Ang. berettigelse
Så er det vel et farligt spor at komme ind på? Kan på stående fod komme i tanke om de første 50 film, musikere, "kunstnere" og politiske partier, som jeg ikke syn's har en berettigelse. Men det er jo langt fra sikkert, at naboen er enig.
Rockbitch har optrådt i Danmark (så dem i Aalborg) og de har også givet koncert i Amager bio. Stor oplevelse i øvrigt, som løfter deres berettigelse højt op i forhold til Frank Åen og Poul Krebs i hvert fald
Mht. erotik kontra porno, så tror jeg ikke alle er helt enig i hvad erotik kan og ikke kan anspore til
Og mht. at vise det hele. Så har bl.a. De Palma jo altid været fortaler for (og udøver af), at ting skal vises og på lærredet og ikke overlades til folks fantasi. Så ham kan man vel kalde en "porno" mainstreamfilms instruktør?
Sendt 2007/11/11 21:31:59 IP: Logget
Angående RockBitch's berettigelse, så tror jeg du muligvis misforstod mit indlæg. Eller også var det lidt diffust formuleret. (Er nu rettet til i teksten).
For naturligvis har selv et pseudo-band som RockBitch en berettigelse. Ligesom pornografi, Hip-hop og slasher-film også har det, så længe der findes et publikum til det. Dét, jeg satte spørgsmålstegn ved, var bandets berettigelse UDEN FOR særlige Forums som f.eks. sexmesser, idet RockBitch i mine øjne mere henvender sig til (ja undskyld, men det er ikke for at fornærme nogen) et specielt slags publikum. Som nok ikke nødvendigvis også indbefatter hr. og fru Jensen oppe på tredie sal.
Mit gæt vil være, at mindst tre fjerdedele af dét publikum, der var med til begivenheden i Amager Bio med stor sandsynlighed også vil være at finde til Sex Messe i KB-hallen. Så hvorfor ikke bare fra starten af slå to fluer med ét smæk?
Med hensyn til erotik kontra porno: Ja, det ville i grunden være lettere, hvis vi bare besluttede at betegnelsen "pornografi" ikke længere skal findes i film. Så kunne vi samle hele molevitten under én hat, som vi neutralt kunne kalde for "erotik", og så selv lade folk finde ud af at sortere i det, og gradbøje.
Start en debat om denne udgave af Baise Moi (Uncensored) - klik her